## Metrovalencia obri este curs les visites educatives a les seues instal·lacions amb el col·legi Fernando de los Ríos de València

*** L’activitat Metroescola pretén acostar als escolars el funcionament de la xarxa i els beneficis de l’ús del transport públic
* Més de 30 alumnes i professors de primer cicle de Primària han conegut el funcionament de la xarxa, els tallers i altres instal·lacions**

Ferrocarrils de la Generalitat Valenciana (FGV) ha iniciat el programa de visites educatives de Metroescola corresponents a este curs acadèmic, amb la participació del Col·legi Municipal Fernando de los Ríos de València.

Els més de 30 alumnes i professors del primer cicle de Primària d’este centre han protagonitzat esta activitat educativa, que té com a objectiu que els escolars coneguen el funcionament de la xarxa i els beneficis de l’ús del transport públic.

La visita ha començat a l’estació de València Sud, seu d’FGV, on se’ls ha explicat què és i què fa FGV, com funciona Metrovalencia, el tipus d’estacions i parades que té i els trens i tramvies que disposa.

El grup ha pogut conéixer el funcionament del lloc de comandament i els tallers. Posteriorment, han accedit a una de les unitats estacionades a València Sud per a conéixer com funciona i rebre una sèrie d’indicacions bàsiques sobre normes de comportament a l’interior.

Metroescola és una activitat gratuïta que organitza FGV i està dirigida als escolars pertanyents al cicle de Primària. Estes visites educatives es presenten com un complement del procés de formació dels alumnes i permeten destacar la importància que té el transport públic en el desenvolupament sostenible de les grans ciutats com a alternativa al vehicle privat.

Fecha: 19/10/2023